# Dr. Kovács Pál utca (Győr)

### A Wikipédiából, a szabad lexikonból.

A Dr. Kovács Pál utca a karácsonyi vásár idején

A Dr. Kovács Pál utca Győr történelmi belvárosában található, a Káptalandomb délkeleti lábánál húzódik, északnyugati oldalon álló házainak udvari része a Káptalandomb középkori várfalára támaszkodik. Az utca a Király utcát és a Jedlik Ányos utcát köti össze.

## [szerkesztés] Látnivalók

Az utca a Király utcából az Esterházy-palota nyugati oldalánál ágazik ki. A palota északnyugati sarkánál áll a Tejfölöskofa-szobra.

Lakóház (dr. Kovács Pál utca 1.)

Az egyemeletes barokk épület zárterkélye alatt oroszlán cégér látható.

Lakóház (Dr. Kovács Pál utca 5.)

A klasszicista épület két ház egybeépítésével jött létre 1827-ben. Klasszicista vörösmárvány kapukerete mögött XVIII. századi fiókboltozatos kapualj rejlik, udvarán szép függőfolyosó. Ebben a házban élt az utca névadója, dr. Kovács Pál orvos, a reformkor írója és politikusa. Itt működött az általa szerkesztett Hazánk című újság (az első győri magyar nyelvű újság) szerkesztősége.

Lakóház (Dr. Kovács Pál utca 7.)

A következő épület egyszerű homlokzata nem is sejteti, hogy a ház milyen értékes részleteket rejt. A keskeny bejárat mögött féloldalon beépített XVII-XVIII. századi fiókboltozatos kapualj található, az udvar felőli oldalon kosáríves kő kapukerettel. Mellette félköríves keretelésű pincelejáró látható 1567-es évszámmal, kőfaragó jeggyel és monogrammal. Győr egyik legrégibb pincéjébe vezet, ami az 1566-os győri tűzvészt követő újjáépítés ritka emléke.

Lakóház (Dr. Kovács Pál utca 9.)

Az egyemeletes épület XIX. századi homlokzata és XVIII. századi boltozatos kapualja érdemel figyelmet.

Az utca másik oldalán az Esterházy-palota idenyúló szárnya, és utána a Jedlik Ányos utca 16. szám alatti Aranyhajó-gyógyszertár romantikus épülete húzódik. Utóbbi dísze a tengeri vitorláshajót formázó Aranyhajó-cégér.

A lap eredeti címe "http://hu.wikipedia.org../../../d/r/2E/Dr._Kov%C3%A1cs_P%C3%A1l_utca_%28Gy%C5%91r%29_f94d.html"

Kategória: Győr utcái és terei

##### Views

- Szócikk
- Vitalap
- Aktuális változat

##### Keresés